वाफ वुमन्स च्याम्पियनसिप : होसियार हुँदै जितमा ढुक्क
जे भइरहेछ, राम्रो भइरहेको छ । प्रसंग साउदी अरेबियाको जेद्दामा रहेको नेपाली राष्ट्रिय महिला टोलीको हो । टोलीले जसरी वाफ वुमन्स च्याम्पियनसिप फुटबलमा खेलेको छ, त्यसमा सबैले प्रशंसा नै गरिरहेका छन् ।
काठमाडौँ — जे भइरहेछ, राम्रो भइरहेको छ । प्रसंग साउदी अरेबियाको जेद्दामा रहेको नेपाली राष्ट्रिय महिला टोलीको हो । टोलीले जसरी वाफ वुमन्स च्याम्पियनसिप फुटबलमा खेलेको छ, त्यसमा सबैले प्रशंसा नै गरिरहेका छन् ।नेपाली फुटबलले अलिकति कूटनीतिक रूपमा राम्रो गर्ने हो भने अधिकांश खेलाडीले साउदी अरेबियाको वुमन्स लिगमा व्यावसायिक अनुबन्ध पाउन सक्छन् । साउदी क्लबहरू नेपाली खेलाडीको प्रदर्शनबाट मख्ख छन् । अपेक्षाअनुसार नेपाल प्रतियोगिताको सेमिफाइनल पुगिसकेको छ । मंगलबार सम्भवतः पहिलो पटक केही बलियो टिमको सामना गर्दै छ लेवनानका रूपमा । यो टिम पछिल्लो पटकको प्रतियोगिता उपविजेता हो । लेवनान समूह ‘ए’ को दोस्रो स्थानमा थियो । टोली तीन पटकको डिफेन्डिङ च्याम्पियन जोर्डनभन्दा पछि । तर, कम्तीमा कागजमा नेपालले यो खेल ढुक्कले जित्नेछ भनेर दाबी गर्न सकिन्छ । लगभग सबै क्षेत्रमा नेपाली टिम लेवनानको तुलनामा अगाडि छ ।नेपालका मुख्य प्रशिक्षक राजेन्द्र तामाङ मान्छन्, नेपालले होसियारी भएर खेल्नुपर्नेछ । कान्तिपुरसँगको कुराकानीमा उनले भनेका छन्, ‘हामीले लिग चरणकै खेल दोहोर्‍याउन सक्ने हो भने जित हाम्रै हुनेछ । हाम्रा लागि मिडफिल्डबाट राम्रो प्रदर्शन आवश्यक हुनेछ । लेवनानी खेलाडी तुलनात्मक रूपमा केही अग्ला छन् । तर, अन्य क्षेत्रमा हामी नै बलियो हो । यद्यपि लेवनानसँगको खेल सजिलो हुने छैन, उनीहरूबाट हामीले बलियो चुनौती अपेक्षा गरेका छौं ।’ उनले यो खेलबारे दोहोर्‍राएर प्रयोग गरेको शब्द हो ‘टफ’ । सेमिफाइनल पुगेपछि यो खेल सजिलो हुन्न नै । त्यसैले प्रशिक्षक तामाङ नेपालले होसियार भएर खेल्नुपर्ने मान्छन् । प्रतियोगिताको पहिलो सेमिफाइनल जोर्डन र प्यालेस्टाइनबीच हुनेछ । त्यसपछि मात्रै नेपालले लेवनानको सामना गर्नेछ । यो खेल हुनेछ, नेपाली समयअनुसार राति १०.४५ बजे । लगभग सबैको अनुमान हो, फाइनल अपेक्षाअनुसार नेपाल र जोर्डनबीच नै हुनेछ । नकआउट चरणमा आइपुग्दा एकथोक भने परिवर्तन छ । यो हो मैदानको । लिग चरणका सबै खेल किंग्स अब्दुल्लाह स्पोटर््स सिटीको रिजर्भ ग्राउन्डमा भएको थियो । त्यहाँ एउटा समस्या सबैले महसुस गरेका थिए, खेलको बेला अत्यधिक हावा चल्ने । त्यसैले दुई सेमिफाइनल र फाइनल प्रिन्स अब्दुल्लाह अल–फैसल स्पोर्ट्स सिटीमा हुनेछ । यो पनि जेद्दामै छ । सन् १९७० मा निर्मित यस रंगशालाको दर्शक क्षमता छ २७ हजार । यतै सन् २०२३ को फिफा क्लब वर्ल्डकपका दुई खेल भएको थियो । सेमिफाइनलमा भाग्यमानी नेपालनेपाली महिला राष्ट्रिय टिमले खेल्न लागेको यो आठौं सेमिफाइनल हुनेछ । यसभन्दा बढी त नेपालले १० पटक फाइनल नै खेलिसकेको छ । नेपालले यी १० फाइनलमा हार बेहोरेको खराब इतिहास भने छ । त्यो अर्थमा नेपाल अहिलेसम्म उपाधिविहीन छ । सेमिफाइनलमा भने नेपालको प्रदर्शन इतिहास समृद्ध छ । अझ नेपाललाई सेमिफाइनलमा भाग्यमानी साबित हुँदै आएको छ । यी अहिलेसम्म खेलेका ७ सेमिफाइनलमध्ये ६ मा विजयी छ । त्यसको अर्थ एकै सेमिफाइलनमा मात्र नेपाल पराजित छ । नेपालको एकमात्र हार भारतसँग सन् २०१७ मा ३–१ ले बेहोरेको थियो । त्यसलाई छाडेर अन्य ६ सेमिफाइनलमध्ये बंगलादेश र श्रीलंकाविरुद्ध समान दुई जित रहेको छ भने एक जित भारतसँग । यसमध्ये ६ सेमिफाइनल साफ वुमेन्स च्याम्पियनसिपको छ भने एक दक्षिण एसियाली खेलकुद (साग) को । अझ यी विजयी ६ सेमिफाइनलमा नेपालले एकै गोल खाएको छैन । बरू उल्टै १६ गोल गरेको छ । दक्षिण एसियाली क्षेत्रबाहिर नेपालले सेमिफाइनल खेल्न लागेको भने यो पहिलो पटक हो । प्रतियोगिता पनि नयाँ । त्यतिमात्र होइन, नेपालले सेमिफाइनलमा पहिलो पटक दक्षिण एसियाबाहिरको प्रतिद्वन्द्वी सामना गर्दै छ । नेपाल छपल्ट सेमिफाइनल जितेर फाइनल पुगेको छ । अन्य अवसरमा भने नेपाल राउन्ड रोबिनका आधारमा भएको खेलमा शीर्ष दुईभित्र रहेर फाइनल पुगेको हो । सावित्राबारे अन्योलसबै राम्रो भइरहँदा सावित्रा भण्डारीलाई लिएर एउटा अन्योलता छ । उनी मज्जाले सेमिफाइनलसम्म नेपाली टिमका लागि उपलब्ध हुनेछिन् । त्यसपछि के त ? नेपाल फाइनल पुग्यो भने सम्भवतः उनी हुने छैनन् । उनलाई फ्रान्स फर्किनु छ, एन एभान्ट ग्वेङगाम्पका लागि खेल्न । नेपाली टिम काठमाडौंमै छँदा भनिएको थियो, सावित्रा सिधै फ्रान्सबाट साउदी अरेबिया आउने छन्, सेमिफाइलनसम्म खेल्नेछिन्, फेरि फ्रान्स फर्कने छिन् । जतिबेला नेपाल सेमिफाइनल साँच्चै सेमिफाइनल पुगेको छ । प्रश्न तेर्सिएको छ, सावित्रा फाइनल पुग्यो भने नेपाली टिमका लागि उपलब्ध भइनन् भने ? त्यसैले टिममा दुविधा छाएको छ । सावित्रा आफैं अन्योलमा हुन सक्छिन्, आफ्नो देशका लागि खेल्ने कि एउटा सच्चा व्यावसायिक खेलाडीका रूपमा क्लबले तोकेको समयमा फर्कने ? सम्भवतः यहाँनिर चाहिने भनेको कूटनीतिक प्रयास नै हो । के नेपाली फुटबल यसका लागि सक्षम छ त ?